Zoznam ciest II. triedy na Slovensku

**Zoznam ciest II. triedy na Slovensku** obsahuje prehľad všetkých komunikácií, ktoré sú kategorizované ako cesty II. triedy.

## Systém číslovania
Cesty II. triedy sú na Slovensku označené trojciferným číslom, ktoré býva uvedené tiež v teréne na dopravných značkách a v automapách. Graficky je značenie rovnaké ako u ciest I. triedy – biele číslice na modrej tabuľke.

Použité čísla tvoria nesúvislý rad a až na výnimky sú z intervalu 500 – 599, čo je dedičstvom niekdajšieho jednotného česko-slovenského číslovania. Čísluje sa v zásade od západu cez sever na východ a potom na juh, s mnohými výnimkami a vloženými číslami. Vynechané čísla v rade spravidla patrili cestám povýšeným na I. triedu, prípadne boli použité v Česku pre doplnkové cesty II. triedy.

Dĺžky jednotlivých ciest sú veľmi rozdielne, niektoré sú kratšie ako 10 km a iné presahujú 150 km. Rad ciest je prerušený peážami a niekoľko je rozdelených na úplne nesúvislé úseky bez prepojenia (v tabuľke vyjadrené novým riadkom v stĺpci Trasa).

### Vynechané čísla z intervalu 500–599

* **508** – povýšená na I/75, následne číslo použité v Česku (II/508)
* **510** – v roku 2024 prečíslovaná na II/121
* **518** – povýšená na nový úsek I/64 v trase Prievidza – Žilina
* **521** – povýšená na I/78
* **522** – povýšená na I/70 (roku 1950), následne číslo použité v Česku (II/522)
* **523** – povýšená na I/59 (roku 1950), následne číslo použité v Česku (II/523)
* **525** – povýšená na nový úsek I/51 v trase Hontianske Nemce – Hronská Dúbrava
* **528** – roku 1950 povýšená na I/71, neskôr opäť degradovaná a novo očíslovaná ako II/585; číslo použité v Česku (II/528)
* **530** – povýšená na I/72 (úsek Brezno – Tisovec)
* **544** – povýšená na I/77 (časť)
* **551** – povýšená na nový úsek I/68 a neskôr prečíslovaná na I/17
* **553** – povýšená na I/79
* **557** – povýšená na I/15
* **565** – prečíslovaná na II/585 (časť)
* **568** – použité v Česku (II/568)
* **569** – použité v Česku, neskôr úsek povýšený na preložku I/28
* **570** – použité v Česku (II/570)
* **572** – v roku 2024 prečíslovaná na II/120 (vrátane pôvodného privádzača II/572A)
* **577** – povýšená na I/14
* **586** – povýšená na I/13

## Zvláštnosti

### Mimoriadne dlhé cesty
Zďaleka najdlhšia je cesta II/507, dlhá 220 km, nasledovaná cestou II/526 (164 km). Žiadna ďalšia cesta II. triedy nepresahuje dĺžku 100 km, viaceré z nich sú dlhé okolo 80 km.

### Prerušené cesty

* Cesta II/526 je na území okresu Zvolen prerušená v oblasti vojenského obvodu Lešť. Obchádzková trasa zo Senohradu do Starej Huty po cestách III. triedy má 34 km.
* Cesta II/566 je prerušená medzi Ruskou Volovou a Uličom, oba úseky prepája spevnená cesta vedúca čiastočne cez NP Poloniny. Na uličskej strane má úsek II/566 len asi 800 m, potom plynule prechádza do II/558, ktorá odtiaľ pôvodne viedla na hranicu s Ukrajinou, smer Zabrid.
* Cesta II/578, teoreticky prepájajúca Banskú Bystricu a Kremnicu, je prerušená masívom Kremnických vrchov. Z bystrickej strany je ukončená v obci Kordíky a z kremnickej strany na parkovisku pod vrchom Skalka. Fyzicky oba konce prepájajú iba lesné cesty. Aj keď sú od seba vzdušnou čiarou vzdialené len 4,5 km, po ceste je vzdialenosť medzi nimi skoro 70 km.
* Cesta II/584 je prerušená hrebeňom Nízkych Tatier (v oblasti Chopku). Medzi Demänovskou Dolinou a areálom Srdiečko vedú iba lesné cestičky (prípadne lanovky), obchádzková trasa vedie po ceste I/72.

Niektoré ďalšie cesty sú formálne (nie však funkčne) prerušené peážovaním po inej ceste; najdlhšiu takú peáž má II/531 medzi Tisovcom a Rimavskou Sobotou (34 km) po ceste I/72, ktorá bola pôvodne tiež úsekom II/531. Druhá najdlhšia peáž je na II/558 (31 km po ceste I/74).

### Paralelné trasovanie

* Cesta II/504 a väčšina cesty II/507 vedú súbežne s cestou I/61.
* Cesta II/511 a II/593 na oboch koncoch zaúsťujú do cesty I/64.
* Cesta II/564 sa na oboch koncoch napája na cestu I/76.
* Cesta II/572 je paralelná s cestou I/63.

## Referencie


## Zdroje

* Miestopis cestných komunikácií (Slovenská správa ciest)

Z
C
Cesty II. triedy